CELEX: 62014TN0548
Language: lt
Date: 2014-07-24 00:00:00
Title: Byla T-548/14: 2014 m. liepos 24 d. pareikštas ieškinys byloje Ispanija/Komisija

15.9.2014   
            
            
               LT
            
            
               Europos Sąjungos oficialusis leidinys
            
            
               C 315/69
            
         2014 m. liepos 24 d. pareikštas ieškinys byloje Ispanija/Komisija
   
   (Byla T-548/14)
   2014/C 315/114
   Proceso kalba: ispanų
   
      Šalys
   
   
      Ieškovė: Ispanijos Karalystė, atstovaujama Abogado del Estado A. Rubio González
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               Iš dalies panaikinti 2014 m. gegužės 15 d. Komisijos sprendimą, kuriuo konstatuojama, kad konkrečiu atveju atsisakymas išieškoti importo muitus dėl tam tikros sumos yra pagrįstas, o dėl kitos sumos – ne (byla REM 03/2013), ir
            
         
               —
            
            
               priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi trimis pagrindais.
   
               1.
            
            
               Pirmasis ieškinio pagrindas susijęs su 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (OL L 302, p. 1; 2004 m. specialusis leidimas lietuvių k., 2 sk., 4 t., p. 307), 220 straipsnio 2 dalies b punkto pažeidimu.
               
                           —
                        
                        
                           Ieškovė šiuo klausimu teigia, kad 2010 m. gegužės 21 d. paskelbtas pranešimas importuotojams susijęs išimtinai su tuno gaminių importu iš Kolumbijos ir Salvadoro, o ne iš Ekvadoro, ir kad jame paprasčiausiai apskritai nurodoma, jog negalima atmesti galimybės, kad kitose šalyse daromi pažeidimai dėl kilmės kumuliacijos. Paskelbtas pranešimas importuotojams atitinka išankstines sąlygas, taikomas visiems pranešimams, kiek tai susiję su Kolumbija ir Salvadoru, tačiau jo galiojimas negali būti savavališkai išplėstas įtraukiant kitas šalis tik dėl to, kad jame padaryta bendra nuoroda į paprasčiausią galimybę, jog daromi pažeidimai.
                        
                     
         
               2.
            
            
               Antrasis ieškinio pagrindas susijęs su Bendrijos muitinės kodekso 239 straipsnio pažeidimu.
               
                           —
                        
                        
                           Ieškovė šiuo klausimu teigia, kad šioje byloje visas kilmės sertifikatų gavimo procesas vysta pagal taisykles, tam tikslui nustatytas kompetentingų valdžios institucijų, kurios neteisingai taiko teisės aktus ir nevykdo įsipareigojimų dėl sertifikatų išdavimo ir dėl tinkamo sistemos veikimo priežiūros. Be to, tai yra nuolatinis elgesys, dėl kurio ūkio subjektams atsiranda teisėti lūkesčiai. Todėl sąlygos, leidžiančios teigti, kad egzistuoja ypatinga situacija taikant lengvatinius režimus, yra tenkinamos.
                        
                     
         
               3.
            
            
               Trečiasis ieškinio pagrindas susijęs su Bendrijos muitinės kodekso 220 straipsnio 2 dalies b punkto penktos pastraipos pažeidimu, kiek tai susiję su įgyvendinimo reglamente numatyta regioninės kumuliacijos taisykle.
               
                           —
                        
                        
                           Ieškovė šiuo klausimu tvirtina, kad dėl to, jog priklausymas tai pačiai regioninei grupei yra tiesiogiai susijęs su regioninės kumuliacijos taisykle, ir dėl to, jog pranešime apie kumuliaciją kalbama bendroje nuorodoje į galimybę, jog daromi pažeidimai, jokiu atveju negali būti pažeista teisė remtis sąžiningumu dėl operacijų, kurioms kumuliacijos taisyklė su pranešime nurodytomis šalimis nebuvo taikyta. Šiuo atveju ribojimas negali būti taikomas importui, nesusijusiam su Kolumbijos ar Salvadoro kilmės prekėmis.